የአየር ትራፊክ ተቆጣጣሪዎች ጥያቄያቸው ካልተመለሰ ወደ ሥራ እንደማይመለሱ አስታወቁ
ላለፉት ስምንት ዓመታት ላነሱዋቸው ፍትሐዊ የሙያ ዕውቅና፣ ከደመወዝና ጥቅማ ጥቅም ጋር ለተገናኙ ጥያቄዎች በቂና ወቅታዊ ምላሽ አላገኘንም በማለት፣ ከሰኞ ከነሐሴ 21 ቀን 2010 ዓ.ም. ጀምሮ ሥራ ማቆማቸውን የገለጹት የአየር ትራፊክ ተቆጣጣሪዎች፣ ጥያቄያቸው ተገቢውን ምላሽ ካላገኘ ወደ ሥራቸው እንደማይመለሱ ለሪፖርተር አስታወቁ፡፡የአየር ትራፊክ ተቆጣጣሪዎቹ ዓርብ ነሐሴ 18 ቀን 2010 ዓ.ም. ‹‹ፍትሐዊ ጥያቄያችን ባለመመለሳቸው ሥራ ማቆምን ይመለከታል›› በሚል መሪ ቃል ለኢትዮጵያ ሲቪል አቪዬሽን ባለሥልጣን በጻፉት ደብዳቤ፣ ‹‹ከነሐሴ 21 ቀን 2010 ዓ.ም. ከጠዋቱ አንድ ሰዓት ጀምሮ ከአምቡላንስ፣ ከቪአይፒና ከሚሊታሪ በረራዎች ውጪ ሌሎች በረራዎችን የማናስተናገድ መሆኑን ለመግለጽ እንወዳለን፤›› በማለት ሥራ እንደሚያቆሙ አስታውቀው ነበር፡፡በዚህም መሠረት ባለሙያዎቹ ከሰኞ ነሐሴ 21 ቀን 2010 ዓ.ም. ጀምሮ ሥራ አቁመዋል፡፡ ምንም እንኳን ባለሙያዎቹ ሥራቸውን ያቆሙ ቢሆንም፣ ወደ አገር የሚገቡም ሆነ ከአገር የሚወጡ በረራዎች ያለምንም ችግር እየተከናወኑ መሆናቸውን የኢትዮጵያ ሲቪል አቪዬሽን ባለሥልጣን ዋና ዳይሬክተር ወሰንየለህ ሁነኛው (ኮሎኔል) ለሪፖርተር አስታውቀዋል፡፡ላለፉት ስምንት ዓመታት ያቀረቡት ጥያቄ ምላሽ አላገኘም የሚለውን የባለሙያዎቹ ጥያቄን እንደማይቀበሉት የገለጹት ዋና ዳይሬክተሩ፣ ‹‹እኛ ስምንት ዓመት የሚባለው መነሻ ምን እንደሆነ አናውቅም፡፡ ምክንያቱም በ2003 ዓ.ም. የደመወዝ ጥያቄ ነበር፡፡ በወቅቱም 300 ፐርሰንት ተጨምሯል፡፡ ከቅርብ ጊዜ ወዲህ ደግሞ የደመወዝ ጥያቄን የሚመለከተውን አካል እየጠየቅን ነው፡፡ እነሱን ጨምሮ ከመሥሪያ ቤቱ የተለያዩ ክፍሎች የተውጣጣ ኮሚቴ ተቋቁሞ ከማኔጅመንት ኢንስቲትዩት ጋር ደመወዙን እያስጠናን ነው፡፡ ነገር ግን የእነሱ ጥያቄ መነሻ ባደረጉት የደመወዝ ጥያቄ መሠረት መንግሥት ይደራደረን ነው፤›› ሲሉ አብራተዋል፡፡ዋና ዳይሬክተሩ ይኼን ቢሉም ባለሙያዎቹ ግን፣ ‹‹በተደጋጋሚ ያቀረብነው ጥያቄ ምላሽ ባለማግኘቱ፣ አሁንም ለጥያቄያችን ምላሽ የሚሰጥ አስተዳደር አለ ብለን ባለማመናችን ነው እዚህ ውሳኔ ላይ የደረስነው፤›› በማለት፣ ባደረጓቸው ተደጋጋሚ ውይይቶች ከቃል ባለፈ በተግባር የተመለከቱት ነገር እንደሌለ ይገልጻሉ፡፡ከዚህ በተጨማሪም አሁን በሥራ ላይ ያለው አሠራር ዓለም አቀፍ ደረጃን መሠረት ያላደረገ መሆኑን የሚጠቅሱ ሲሆን፣ ‹‹የሌላ አገር ዜጎችን አምጥቶ ከማሠራት የእኛን ጥያቄ ምላሽ መስጠት ይቻል ነበር፡፡ ምክንያቱም የውጭ አገር ባለሙያ አምጥቶ ማሠራት የአገርን ሚስጥር ለውጭ አገር ዜጋ ማጋለጥ ነው፤›› ሲሉ ተናግረዋል፡፡ዋና ዳይሬክተሩ ግን በዚህ ሐሳብ እንደማይስማሙና ሥራውም በአሁኑ ጊዜ እየተከናወነ ያለው በኢትዮጵያዊያን መሆኑን ገልጸው፣ ነባር ባለሙያዎችና አስተማሪዎች ሥራውን እያከናወኑ እንደሆነ ገልጸዋል፡፡የውጭ አገር ዜጎችን በተመለከተ፣ ‹‹የውጭ አገር ባለሙያዎች ከተለያዩ አገሮች እየመጡ ነው፡፡ ሙሉ በሙሉ ግን ወደ ሥራ አልገቡም፤›› ብለው፣ የአገር ሚስጥር ስለተባለው ጉዳይ ደግሞ፣ ‹‹እኛ የምንሰጠው ዓለም አቀፍ የሲቪል ሥራ አገልግሎት ነው፡፡ ሚስጥር የሚባል ነገር በዓለም አቀፍ የሲቪል የአየር ትራንስፖርት አገልግሎት የለም፡፡ የበረራ ኮዱ በዓለም አቀፍ ደረጃ የሚሰጥ ነው፡፡ ስለዚህ የሚያስፈልገው የአየር ክልሉን መልመድ ነው፡፡ ይኼንን ደግሞ እንዲለምዱ እያደረግን ነው፤›› በማለት ምላሽ ሰጥተዋል፡፡የባለሙያዎቹን ዕጣ ፈንታን በተመለከተ፣ ‹‹ውሳኔው በእጃቸው ነው ያለው፡፡ መንግሥት የሚለውን ነገር ከተቀበሉ እኛ ተቃውሞ የለንም፡፡ መንግሥት የሚለው ደግሞ ደመወዛችሁን አስጠንቼ አገሪቱ መክፈል የምትችለውን ያህል እከፍላለሁ የሚል ነው፤›› ሲሉ አስታውቀዋል፡፡ምንም እንኳን ዋና ዳይሬክተሩ ይኼንን ቢሉም ሠራተኞቹ ግን፣ ‹‹ያቀረብነው ፍትሐዊ የሆነ ጥያቄ ምላሽ እስኪያገኝ ድረስ ወደ ሥራ አንመለስም፤›› በማለት አቋማቸውን ገልጸዋል፡፡